______________________________________  
Itätuulentie 1, Tapiola,  PL 49, 02101 Espoo
Östanvindsvägen 1, Hagalund, PB 49, 02101 Esbo

Oikeusministeriö								760-2011-2/Ha-1

Viite		Lausuntopyyntö adoptiolainsäädännön uudistamista koskevasta työryhmämietinnöstä, OM 16/41/2007

Asia		LAUSUNTO

Oikeusministeriö on pyytänyt Espoon maistraatilta lausuntoa adoptiota koskevan lainsäädännön kokonaisuudistuksen työryhmämietintöön. 

Maistraatin osalta adoptiolainsäädännöllä on vaikutusta erityisesti ilman eri vahvistusta tunnustettavien ulkomaisten adoptioiden ja niiden purkamisen osalta. Maistraatin kannalta ehdotettujen nykytilaa tiukentavien muutosten voidaan olettaa selkiyttävän käytäntöä ja helpottavan rajanvetoa epäselvissä ja tulkinnanvaraisissa tilanteissa.  

Yksityiskohtaiset perustelut

2.2 Adoptiolaki

9 Luku. Kansainvälisen yksityisoikeuden alaan kuuluvat säännökset 

Ehdotuksessa esitetään rajoitettavaksi niitä edellytyksiä, joiden vallitessa ulkomainen adoptiopäätös on tunnustettavissa ilman eri vahvistusta (69 §). Pykälän 1 momenttiin ehdotetaan otettavaksi säännös, jonka mukaan vieraassa valtiossa 6 luvussa tarkoitetun adoptioluvan mukaisesti tapahtunut adoptio on ilman eri vahvistusta pätevä Suomessa. Säännös ei sinänsä tuo muutosta nykytilaan, mutta selkeyttää asiaa myös maistraatin näkökulmasta. 

Kotipaikka- ja kansalaisuusliittymä ehdotetaan poistettavaksi ja asuinpaikan määritelmää tarkennettavaksi laintasolla, mitä muutoksia voidaan pitää hyvinä. Maistraatin kannalta ongelmat ovat liittyneet nimenomaan asuinpaikan määrittämiseen. Ongelmallisia ovat olleet erityisesti tilanteet, joissa adoptionhakijat ovat jättäneet tekemättä muuttoilmoituksen maastamuutosta. Oman kertomansa mukaan heidän kansainvälisyksityisoikeudellinen asuinpaikkansa ja tosiasiallinen elinympäristönsä ovat kuitenkin adoptiomaassa. Näissä tilanteissa henkilöiden kansainvälisyksityisoikeudellisen asuinpaikan selvittämiseksi on yritetty hankkia näyttöä asuinmaan viranomaisilta sekä pyydetty asiakasta toimittamaan selvitystä asumisestaan ja työstään. 

Jos adoptionhakijoiden vieraaseen valtioon muuttamisen keskeinen tarkoitus on ollut adoptiolapsen saaminen tuosta valtiosta ja paluu Suomeen sen jälkeen, ei asuinpaikan katsota siirtyneen vieraaseen valtioon. Työryhmämietinnön mukaan adoptionhakijalle jää yleensä tällaisissa tilanteissa sellaisia siteitä Suomeen, että hänen asuinpaikkansa ei voida katsoa siirtyneen vieraaseen valtioon. 

Ehdotuksessa ei oteta kantaa siihen, minkälaisella näytöllä henkilön kansainvälisyksityisoikeudellisen asuinpaikan voitaisiin katsoa siirtyneen johonkin maahan. Sen määrittäminen edellyttää siten edelleenkin maistraatilta kokonaisharkintaa ja näytön hankkimista, koska yksistään vuoden asuminen tietyssä valtiossa ei merkitse sitä, että henkilölle olisi muodostunut asuinpaikka kyseiseen valtioon. Maistraatti pitää siten hyvänä sitä, että tällaisia epäselviä tilanteita varten laissa tullaan säilyttämään mahdollisuus ohjata henkilöt hakemaan hovioikeudelta selventävä vahvistamispäätös adoptiolle (71§). Hyvänä voidaan pitää myös sitä, että hovioikeus voi vahvistaa sellaiset ulkomaiset adoptiot ja niiden purkamiset, joita ei tunnusteta 69, 70, 72 tai 73 §:n nojalla. 

Kuten ulkomaisen adoption tunnustamisen kohdalla, myös ulkomaisen adoption purkamisen tunnustaminen ilman eri vahvistusta tulee ehdotuksen mukaan muuttumaan siten, että pykälästä poistuu kansalaisuus- ja kotipaikkaliittymä (70 	§). Näitä tilanteita tulee maistraatissa esille erittäin harvoin.

		12 luku. Voimaantulo- ja siirtymäsäännökset

Koska ehdotettu adoptiolaki asettaa ulkomaisen adoption ja sen purkamisen tunnustamiselle tiukemmat edellytykset, pitää maistraatti hyvänä työryhmän ehdotusta siitä, ettei uudella tunnustamissääntelyllä ole takautuvaa vaikutusta. Vieraassa valtiossa ennen uuden lain voimaantuloa tapahtuneen lapseksiottamisen ja sen purkamisen tunnustamiseen tulee siten soveltaa uuden lain voimaan tullessa voimassa olleita säännöksiä.  

Maistraatilla ei ole lausuntopyynnön johdosta muuta lausuttavaa. Maistraatti puoltaa adoptiolainsäädännön muuttamista työryhmän esittämällä tavalla.

Espoossa 18.2.2011

Maisa Gynther
henkikirjoittaja